R. Madej, poslanec: (2004-05-14):
Som toho názoru, že naozaj mesto Dolný Kubín je aj lepšie vybavené pre sídlo súdu. A pokiaľ ide naozaj o historické argumenty, Okresný súd Dolný Kubín existuje nepretržite od 2. polovice 19. storočia. Má k dispozícii vyhovujúcu budovu vo veľmi dobrom technickom stave, ktorá bola postavená výslovne pre potreby justície začiatkom sedemdesiatych rokov. A v tejto budove súčasne sídli aj okresná prokuratúra. Priestory súdu, ak by v nich nesídlila okresná prokuratúra, by plne kapacitne postačovali pre potreby súdenia, pre súčasné tri oravské okresy. V súčasnosti už prebieha fáza prípravy projektu nadstavby budovy, na ktorú sú pridelené už aj potrebné finančné prostriedky. V prípade, ak by nadstavba tejto budovy bola dokončená o jedno podlažie, by táto kapacitne postačovala aj pre potreby súdu, ale aj pre potreby prokuratúry pre celý región Oravy. V prípade, ak by celý región Oravy bol ponechaný len pre Okresný súd Námestovo, boli by náklady na zabezpečenie nevyhnutnej kapacity budovy aj náklady na nutné premiestnenie agendy z Okresného súdu Dolný Kubín nepomerne vyššie. Okresný súd Dolný Kubín má totiž v súčasnosti v priemere zhruba dvojnásobný nápad vecí než Okresný súd Námestovo, s čím súvisí aj rozsiahly archív vecí, pričom Okresný súd Námestovo archivuje len veci od roku 1997, nehovoriac o tom, že obdobne vyššie náklady by boli aj s presťahovaním tunajšej okresnej prokuratúry. Vyššie náklady budú aj s riešením personálnych záležitostí vzhľadom na vyšší počet pracovníkov Okresného súdu Dolný Kubín. Pre celý región Oravy sídli okresné riaditeľstvo Policajného zboru práve v Dolnom Kubíne vo svojej vlastnej budove aj vrátane úradu justičnej a kriminálnej polície a úradu skráteného vyšetrovania. Okres Dolný Kubín sa dlhodobo napriek nižšiemu počtu obyvateľstva, ako má okres Námestovo, vyznačuje vyššou súdivosťou, ktorá je v absolútnych číslach dlhodobo vyššie než v okrese Námestovo. Okresný súd Dolný Kubín je takisto bližšie situovaný k spádovej väznici, ktorou je Ústav na výkon väzby v Ružomberku ako pre tunajší súd, tak aj pre Okresný súd Námestovo. Pokiaľ ide o dostupnosť tunajšieho súdu v okresnom meste Dolný Kubín, táto je pre väčšinu obyvateľstva Oravy lepšia a je to v prospech naozaj Okresného súdu Dolný Kubín ako z okresov, tak z okresov Dolný Kubín a Tvrdošín. Okrem iného tam existuje aj lepšie vlakové a cestné spojenie. Samotné mesto Dolný Kubín má približne dvaapolkrát viac obyvateľov ako mesto Námestovo. Prevažná väčšina advokátov z 29, je 23, teda zhruba 80 % je práve z okresného mesta Dolný Kubín. Vážené dámy a páni, nie je naozaj žiadny relevantný záujem alebo argument, ktorý by jednoznačne svedčil v prospech zachovania Okresného súdu Námestovo, a nie Okresného súdu Dolný Kubín, nakoľko aj tie argumenty, ktoré by pravdepodobne mohli svedčiť v prospech zachovania Okresného súdu Námestovo, sú rovnako, ale naozaj rovnako použiteľné aj pre Okresný súd Dolný Kubín. Naopak, argumenty, ktoré som už uviedol, hovoria v prospech Dolného Kubína. Verím, že to pochopíte, že nie je to môj osobný záujem, nakoľko ja som rodák zo Zvolena, ale na základe uvedených úvah si dovolím poprosiť vyňať bod 7 spoločnej správy na osobitné hlasovanie a nechať text znenia zákona v tejto časti tak, ako bol navrhnutý vládou, príp. časť pozmeňujúcich návrhov v prospech Dolného Kubína podporiť. Ďakujem pekne, pán predseda skončil som.